招陶別駕家陽華作
作者：元結
朝代：唐

paragraphs: 海內厭兵革，騷騷十二年。
陽華洞中人，似不知亂焉。
誰能家此地，終老可自全。
草堂背巖洞，幾峰軒戶前。
清渠匝庭堂，出門仍灌田。
半崖盤石徑，高亭臨極巔。
引望見何處，迤逶隴北川。
杉松幾萬株，蒼蒼滿前山。
巖高瞹華陽，飛溜何潺潺。
洞深迷遠近，但覺多洄淵。
晝遊興未盡，日暮不欲眠。
探燭飲洞中，醉昏漱寒泉。
始知天下心，耽愛各有偏。
陶家世高逸，公忍不獨然。
無或畢婚嫁，竟爲俗務牽。